| **Hansas Holbeinas Jaunesnysis vok. *Hans Holbein der Jüngere*** |
| --- |
|  |
| Autoportretas 1542 m. |
| Gimė | 1498 m.Augsburgas |
| Mirė | 1543 m. (~45 m.)Londonas |
| Tautybė | vokietis |
|  |
| Veikla | vokiečių tapytojas. |
|  |
|  **Vikiteka** | Hansas Holbeinas Jaunesnysis |

**Hansas Holbeinas Jaunesnysis** (vok. *Hans Holbein der Jüngere*; 1498 m. – 1543 m.) – vienas žymiausių vokiečių renesanso tapytojų, piešėjas ir grafikas. Jis nutapė daugybės to meto garsių žmonių portretų, tarp jų − Anglijos karaliaus Henriko VIII, Erazmo Roterdamiečio, Tomo Moro. Holbeinas taip pat tapė religine tematika, kūrė graviūras. 

Jo draugais buvo Erazmas Roterdamietis, Tomas Moras, Henriko VIII žmona Ana Bolein, Tomas Kromvelis.

 Vienas žinomiausių Holbeino kūrinių − Anglijos karaliaus Henriko VIII portretas (1537 m. Thyssen-Bornemisza muziejus)

Biografija
----------

Hansas Holbeinas Jaunesnysis gimė 1497 arba 1498 m. Augsburge menininkų šeimoje. Jo tėvas Hansas Holbeinas Vyresnysis, dėdė Sigismundas ir vyresnis brolis Ambrozijus buvo dailininkai. Hansas tikriausiai buvo apmokytas tėvo. Nežinoma, kada jis paliko Augsburgą. 1515 m. jis buvo dokumentuotas Bazelyje, kur prie Hanso prisijungė jo brolis Ambrozijus. Vienas pirmųjų užsakymų Hansui buvo plunksna sukurti iliustracijas Erazmo Roterdamiečio knygai „Pagiriamasis žodis kvailybei", kurios tomą turėjo mokyklos vadovas Oswald Myconius. 1516 m. jam Hansas su broliu Ambrozijumi nutapė iškabą. Tais pačiais metais Hansas sukūrė Bazelio burgmeisterio ir jo žmonos dvigubą portretą. 1517−1519 m. Hansas dirbo Liucernoje, kur buvo persikėlęs tėvas. Tikėtina, kad maždaug tuo metu lankėsi Italijoje. 1519 m. Hansas grįžo į Bazelį, vedė Elzę Bincenštok (*Elsbeth Binzenstock*). Tų metų liepos 3 d. priėmė Bazelio pilietybę, rugsėjo mėnesį įgijo meistro statusą vietos tapytojų gildijoje. Bazelyje dailininkas pradėjo sulaukti daug užsakymų altoriniams paveikslams, portretams.

1524 m. Hansas Holbeinas keliavo į Prancūziją. Nėra tikra, kur pabuvojo. Tikriausiai lankėsi Lione, galbūt pabuvojo Pranciškaus I dvaruose Ambuaze ir Fontenblo. Lankėsi Burže. Po kelionės jo kūryboje pasireiškė Žano Klujė piešinių bei, bendrai, prancūzų ir italų dailės įtakos. Tuo metu Šveicarijoje pradėjo plisti reformacija, religinių ir, bendrai, dailės užsakymų sumažėjo. 1526 m. rugpjūtį Hansas Holbeinas keliavo į Antverpeną su Erazmo Roterdamiečio rekomendaciniu laišku. Antverpene jis tikriausiai ilgiau neužsibuvo, nes jau tų metų gruodį Tomas Moras laiške minėjo jį esant Anglijoje, kur Hansas Holbeinas tapė T. Moro aplinkos veikėjų portretus. Pagrindinis šio laikotarpio paveikslas „Tomo Moro šeima" neišliko ir žinomas iš dailininko piešinio, bei vėlesnių kopijų. 1528 m. vasarą dailininkas grįžo į Bazelį, kuriame įsigijo namą. Jis atliko sieninę tapybą miesto rotušėje. Maždaug tuo metu Hansas Holbeinas sukūrė vienintelį psichologinį portretą: žmonos ir dviejų vaikų, kurie jo išvykos į Angliją metu buvo likę Bazelyje.

1532 m. dailininkas paliko šeimą Bazelyje ir persikraustė į Londoną. Išvykimas tikriausiai buvo sąlygotas religinių neramumų ir ikonoklastų siautėjimo. Anglijoje jo buvęs rėmėjas Tomas Moras buvo praradęs savo postus ir dailininkas iš pradžių tapė vokiečių Hanzos lygos pirklių portretus. Greitai jo klientūra prasiplėtė ir 1533 m. Hansas Holbeinas nutapė vieną žymiausių savo paveikslų „Ambasadoriai", kuriame pavaizdavo Prancūzijos pasiuntinius Anglijoje Jean de Dintville ir Georges de Selve. Dėl neišlikusių apskaitos knygų neaišku, kada Hansas Holbeinas pradėjo dirbti Anglijos karaliui Henrikui VIII. Tai turėjo nutikti ne vėliau 1536 m. Svarbiausiu dailininko užsakymu tapo freska Vaitholo rūmuose, vaizdavusi Henriką VIII su žmona Džeine Seimur ir jo tėvais, karaliumi Henriku VII ir Elžbieta de Jork. Ši freska pražuvo 1698 m. gaisre ir žinoma iš kopijų. Hansas Holbeinas sukūrė daug Anglijos aristokratijos portretų, su karaliaus pavedimu keliavo po Europą tapydamas kandidačių į karaliaus žmonas portretus. 1538 m. lankėsi Bazelyje, kur jam buvo iškeltas didelis banketas. Jis kūrė kostiumų ir įvairiausių aksesuarų dizainą karaliaus dvarui.

Hansas Holbeinas Jaunesnysis mirė 1543 m. rudenį Londone maro epidemijos metu. Palaidotas Šv. Kotrynos Kry bažnyčios kapinėse. Jis vertinamas vienu iš garsiausių renesanso epochos ir, bendrai, Europos dailės istorijos portretistų. Tarp Hanso Holbeino grafikos kūrinių išsiskiria 41 scenos serija „Numirėlių šokis", sukurta apie 1523−26 m. Bazelyje ir pirmą kartą publikuota 1538 m.

Galerija
--------

* H. Holbeino Jaunesniojo kūriniai chronologine tvarka
* Hanso Holbeino Jaunesniojo darbai (vokiečių k.)

* „Erazmas Roterdamietis", 1523 m. Luvras „Erazmas Roterdamietis", 1523 m. Luvras
* „Numirėlių šokis", 8 scena, apie 1525 m. „Numirėlių šokis", 8 scena, apie 1525 m.
* „Dama su voveraite ir varnėnu", 1526−28 m. Londono nacionalinė galerija „Dama su voveraite ir varnėnu", 1526−28 m. Londono nacionalinė galerija
* „Noli Me Tangere", 1526−28 m. Karališkoji kolekcija „Noli Me Tangere", 1526−28 m. Karališkoji kolekcija
* „Tomas Moras", 1527 m. Frick kolekcija, Niujorkas „Tomas Moras", 1527 m. Frick kolekcija, Niujorkas
* „Senojo ir Naujojo Testamentų alegorija", 1530 m. Škotijos nacionalinė galerija „Senojo ir Naujojo Testamentų alegorija", 1530 m. Škotijos nacionalinė galerija
* „Ambasadoriai", 1533 m. Londono nacionalinė galerija „Ambasadoriai", 1533 m. Londono nacionalinė galerija
* „Šarlis de Soljė", 1534−35 m. Berlyno paveikslų galerija „Šarlis de Soljė", 1534−35 m. Berlyno paveikslų galerija
* „Anglijos karalienė Džeinė Seimur", 1536 m. Meno istorijos muziejus (Viena) „Anglijos karalienė Džeinė Seimur", 1536 m. Meno istorijos muziejus (Viena)
* „Henris Brendonas, antrasis Safolko hercogas", 1540−42 m. Karališkoji kolekcija „Henris Brendonas, antrasis Safolko hercogas", 1540−42 m. Karališkoji kolekcija

Šaltiniai
---------

|  |  |
| --- | --- |
|  | **Vikiteka: Hansas Holbeinas Jaunesnysis** – vaizdinė ir garsinė medžiaga  |

* Encyclopaedia Britannica
* Vašingtono nacionalinė dailės galerija